Cliff skotvry ná Moslem-klagDie 5FM-aanbieder Gareth Cliff het weer skotvry daarvan afgekom nadat daar ŉ klag teen hom aanhangig gemaak is oor beweerde neerhalende opmerkings teenoor Moslems. The Star berig dat die Uitsaaiklagtekommissie van Suid-Afrika (UKKSA) in September verlede jaar die klag ontvang het van Zaheer Ismail. Cliff het glo opmerkings gemaak oor ŉ selfmoordbomaanval in Kaboel, Afghanistan waarin agt Suid-Afrikaners dood is. “Daar is niks goed in Afghanistan nie, daar is ook niemand met ŉ gesonde verstand nie. Westerlinge moet die 13de eeu barbare los dat hulle hulself opblaas,” het Cliff gesê volgens Ismail se klag. Kim Erentzen, woordvoerder van UKKSA, het aan The Star gesê dat Cliff nie die uitsaaikode oortree het nie. Rina Broomberg, Cliff se agent, het aan die koerant gesê dat hy nie na Moslems verwys nie en dat Ismail hom verkeerd aangehaal het. Cliff het in Augustus verlede jaar ook skotvry daarvan afgekom nadat hy ŉ vrou ŉ “bitch” genoem het tydens sy ontbytprogram. UKKSA het bevind die woord is op ŉ “speelse en melodramatiese manier” gebruik. Hoewel die klagte van die hand gewys is, is 5FM daarop gewys dat herhaaldelike gebruik van die woord ontmoedig moet word.